নাসরিন: আনু স্যারের প্রতি তো আমার কৃতজ্ঞতার শেষ নেই। সত্যি বলছি, ওনার ঐ কোর্সের আগ পর্যন্ত আমি দিশা পাচ্ছিলাম না সোসাইটি, কালচার, কিনশিপ, ব্যান্ড, ট্রাইব, ক্ল্যান এসব ছাতা মাথা পড়ে আমার আমার কি ঘোড়ার ডিম উপকার হবে। আমি এবং আমার এক সহপাঠী গ্্রুপ করে ওনার কোর্সে পার্বত্য চট্টগ্রামে চলমান জাতিগত দ্বন্দ্ব ইস্যুতে নিজেদের মত করে কাজ করলাম। ওনার ঐ কোর্স পড়ানোর স্টাইলটাও আমার র‌্যাডিকাল লেগেছিল। সহপাঠীরা দলে দলে ভাগ হয়ে নিজেদের আগ্রহের ইস্যু বাছাই করে, নিজেদের মত করে গবেষণা প্রশ্ন তৈরী করে এবার উত্তর খোঁজ আর লেখ। তখন তো দেখেছি শুধু লেকচার পদ্ধতিতেই শিক্ষকরা পড়াচ্ছেন। মহা বিরক্ত ছিলাম আমি সেই নিয়ে। তখন পার্বত্য চট্টগ্রাম শান্তি চুক্তি হচ্ছে হচ্ছে এরকম একটা আবহাওয়া। পাহাড়ী ছাত্র পরিষদ, হিল উইমেন্স ফেডারেশনের লিফলেট-পত্র-পত্রিকা পড়তাম, পাশাপাশি “মূল” ধারার পত্রিকায় প্রকাশিত প্রো-আর্মি খবর ও কলাম। রাগে গা রি রি করতো কিন্তু কেন করতো বুঝতাম না। এগুলো বিশ্লেষণ করা যে একটা বিদ্যাজাগতিক কাজ সেটাই স্যারের কোর্সে উপলব্ধি হল আমার। বুঝলাম যে লেখাপড়া করাটা একটা ইউসফুল কাজ। নৃবিজ্ঞান কোথায় এপ্লাই করবো সে বিষয়ে কোন কোন শিক্ষেকর লেকচার শুনে মনে হত নৃবিজ্ঞানীর কাজ শুধু এনজিওর ফিল্ড ডাটা কালেকটার হওয়া। অসহ্য!